בפני בקשה לביטול כתב האישום אשר הוגש כנגד הנאשם, מחמת הגנה מן הצדק.
כתב האישום אשר הוגש כנגד הנאשם מייחס לו ביצוע עבירה של אי קיום צו בית משפט, אשר ניתן במסגרת גזר דין בתיק עמ"ק 21017/05 ביום 16.04.2009 ואשר הורה לו, בין היתר, להרוס המבנה נשוא אותו כתב האישום, תוך המועד שנקצב.
עוד פסק בית המשפט בגזר דין בתיק עמ"ק 21017/05, כי היה והנאשם לא יבצע הצו, רשאית המאשימה לבצע הצו והוצאות ביצוע הצו יחולו על הנאשם.
ב"כ הנאשם עותר, כאמור, לביטול כתב האישום שבפני מהטעם שלא היה מקום, לטענתו, להגיש כתב האישום, מקום בו בית המשפט קבע מנגנון אכיפתי חילופי להריסה, דהיינו איפשר למאשימה לבצע צו ההריסה.
עוד טען ב"כ הנאשם לביטול כתב האישום מהטעם של אכיפה סלקטיבית ופרט נימוקיו בסיכומים שהגיש.
לאחר שעיינתי בסיכומי הצדדים וכן במסמכים שהוצגו לעיוני אני קובעת, כי דין הטענה להידחות.